Απόφαση του Συμβουλίου

της 25ης Ιουνίου 2002

σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου της Καρταχένα για τη βιοασφάλεια

(2002/628/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1, σε συνδυασμό με την πρώτη πρόταση του πρώτου εδαφίου του άρθρου 300 παράγραφος 2, και το πρώτο εδάφιο του άρθρου 300 παράγραφος 3,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η προαγωγή διεθνών μέτρων για την αντιμετώπιση περιφερειακών και παγκόσμιων περιβαλλοντικών προβλημάτων, συμπεριλαμβανόμενης της διατήρησης και της αειφόρου χρήσης της βιοποικιλότητας, συγκαταλέγεται στους στόχους της κοινοτικής περιβαλλοντικής πολιτικής σύμφωνα με το άρθρο 174 της συνθήκης.

(2) Με την απόφαση 93/626/EΟΚ(3), η Ευρωπαϊκή Κοινότητα προέβη στη σύναψη της σύμβασης για τη βιοποικιλότητα υπό την αιγίδα του προγράμματος των Ηνωμένων Εθνών για το Περιβάλλον.

(3) Το 1995, το Συμβούλιο ανέθεσε στην Επιτροπή να συμμετάσχει, εξ ονόματος της Κοινότητας, στις διαπραγματεύσεις σχετικά με το πρωτόκολλο για τη βιοασφάλεια, δυνάμει του άρθρου 19 παράγραφος 3 της σύμβασης για τη βιοποικιλότητα. Η Επιτροπή συμμετέσχε στις ως άνω διαπραγματεύσεις από κοινού με τα κράτη μέλη.

(4) Το πρωτόκολλο της Καρταχένα για τη βιοασφάλεια εγκρίθηκε στο Μόντρεαλ στις 29 Ιανουαρίου 2000.

(5) Το πρωτόκολλο, βάσει της αρχής της προφύλαξης, ορίζει πλαίσιο ασφαλούς μεταφοράς, χειρισμού και χρήσης των ζώντων τροποποιημένων οργανισμών που παράγονται με μεθόδους της σύγχρονης βιοτεχνολογίας και ενδέχεται να έχουν αρνητικές επιπτώσεις στη διατήρηση και την αειφόρο χρήση της βιοποικιλότητας, λαμβάνοντας επίσης υπόψη τους κινδύνους για την υγεία του ανθρώπου και αποδίδοντας ιδιαίτερη σημασία στις διασυνοριακές διακινήσεις.

(6) Η Ευρωπαϊκή Κοινότητα και δεκατέσσερα κράτη μέλη υπέγραψαν το πρωτόκολλο στις 24 Μαΐου 2000, κατά την πέμπτη συνεδρίαση των μερών της σύμβασης για τη βιοποικιλότητα που πραγματοποιήθηκε στο Ναϊρόμπι. Το Λουξεμβούργο υπέγραψε το πρωτόκολλο στις 11 Ιουλίου 2000.

(7) Σύμφωνα με το άρθρο 34 της σύμβασης για τη βιοποικιλότητα, οιοδήποτε πρωτόκολλο αυτής αποτελεί αντικείμενο επικύρωσης, αποδοχής ή έγκρισης εκ μέρους κρατών και οργανισμών περιφερειακής οικονομικής ολοκλήρωσης.

(8) Το πρωτόκολλο της Καρταχένα για τη βιοασφάλεια συμβάλει στην επίτευξη των στόχων της κοινοτικής περιβαλλοντικής πολιτικής. Ως εκ τούτου, το εν λόγω πρωτόκολλο είναι σκόπιμο να συναφθεί εξ ονόματος της Κοινότητας το ταχύτερο δυνατό,

ΑΠΟΦΑΣΙΖΕΙ:

Άρθρο 1

Το πρωτόκολλο της Καρταχένα για τη βιοασφάλεια, το οποίο επισυνάπτεται στη σύμβαση για τη βιοποικιλότητα, εγκρίνεται εξ ονόματος της Ευρωπαϊκής Κοινότητας.

Το κείμενο του πρωτοκόλλου επισυνάπτεται στην παρούσα απόφαση ως παράρτημα Α.

Άρθρο 2

1. Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν την πράξη έγκρισης εξ ονόματος της Ευρωπαϊκής Κοινότητας στο Γενικό Γραμματέα των Ηνωμένων Εθνών, σύμφωνα με τα άρθρα 34 και 41 της σύμβασης για τη βιοποικιλότητα.

2. Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν εξ ονόματος της Κοινότητας, τη δήλωση αρμοδιότητας που περιέχεται στο παράρτημα Β της παρούσας απόφασης, σύμφωνα με το άρθρο 34 παράγραφος 3 της σύμβασης για τη βιοποικιλότητα.

Λουξεμβούργο, 25 Ιουνίου 2002.

Για το Συμβούλιο

Ο Πρόεδρος

J. Matas i Palou

(1) ΕΕ C 181 Ε της 30.7.2002, σ. 258.

(2) Γνώμη που δόθηκε στις 11 Ιουνίου 2002 (δεν έχει ακόμη δημοσιευθεί στην Επίσημη Εφημερίδα)

(3) ΕΕ L 309 της 13.12.1993, σ. 1.